purā́ krūrásya visŕ̥po virapśinníti saṃgrāmo vaí krūráṃ saṃgrāme hí krūráṃ kriyáte hataḥ púruṣo ható 'śvaḥ śete purā hyètátsaṃgrāmānnyádadhata tásmādāha purā́ krūrásya visŕ̥po virapśinnítyudādā́ya pr̥thivī́ṃ jīvádānumítyudādā́ya hi yádasyaí pr̥thivyaí jīvamā́sīttáccandrámasi nyádadhata tásmādāhodādā́ya pr̥thivī́ṃ jīvádānumíti yāmaírayaṃścandrámasi svadhā́bhiríti yā́ṃ candrámasi bráhmaṇā́dadhurítyevaìtádāha tā́mu dhī́rāso anudíśya yajanta ítyeténo ha tā́manudíśya yajanté 'pi ha vā́ asyaitā́smindevayájana iṣṭám bhavati yá evámetadvéda